जिला मुख्यालय स्थित पुलिस कप्तान की बड़ी पेशी में कार्यरत आरक्षी पूर्णमासी स्थानीय कोतवाली परिसर स्थित एक क्वार्टर में काफी दिनों से परिवार समेत रहते हैं। पूर्णमासी का बड़ा पुत्र शिवकुमार उर्फ सोनू टीईटी परीक्षा उत्तीर्ण करने के बाद से काफी तनाव में चल रहा था। पढ़ने में काफी होनहार होने के बावजूद नौकरी न मिलने को लेकर तनावग्रस्त सोनू मंगलवार को जब परिवार के सदस्य खाना खाने के बाद दोपहर में आराम कर रहे थे तभी विषाक्त पदार्थ खा लिया और इसके बाद हालत बिगड़ने लगी तो वह क्वार्टर के बाथरूम में जाकर फांसी लगा ली। इसकी भनक परिजनों को तब हुई जब अपराह्न चार बजे करीब उसकी छोटी बहन बाथरूम में गई तो देखा कि सोनू लटक रहा है। उसकी चीख पुकार सुनकर आसपास के क्वार्टर के लोग मौके पर जुट गए। तत्काल इसकी सूचना पूर्णमासी को मोबाइल के जरिए दी। इसके बाद उसे लेकर लोग वाराणसी स्थित एक निजी चिकित्सालय पहुंचे। जहां चिकित्सकों ने उसे मृत घोषित कर दिया। आरक्षी पूर्णमासी मूल रूप से बलिया के नगरा के रहने वाले हैं, जो कुछ वर्षों से बड़ी पेशी में तैनात हैं। मृतक सोनू किन परिस्थितियों में विषाक्त पदार्थ का सेवन किया और फिर फांसी लगा ली, इसका कारण परिजन भी नहीं बता पा रहे हैं। इस संबंध में कोतवाल संजय सिंह ने बताया कि शव को कब्जे में लेकर पोस्टमार्टम के लिए भेज दिया गया है।